Ayen id-nenna ɣef tezlit drus imi daɣen tizlit tewwi-d isental ijdiden i ɣef amdan yessefra fell-asen am tsertit d liḥala n tmurt d tmetti s umata akked umennuɣ ɣef yidles d tutlayt tamaziɣt ladɣa seg yiseggasen n 80 d asawen. S yin ufraren-d aṭas n tezlatin id-yeǧǧan isem-nsent deg tmetti am wakken ufraren-d yicennayen yugi umezruy ad ten-yettu s wayen xedmen d asefru neɣ d tizlit, uɣalen d azamul n yidles.